Yliopistollinen eläinsairaala pisti pystyyn kissakahvilan Viikkiin. Tarkoituksena on pop up -kahvilan myötä muistuttaa ihmisiä eläinten hyvästä kohtelusta. Ongelmia tulee usein eläintenhoidon perusasioissa, kuten ruokinnassa ja puhtaudessa.

Yliopistollinen eläinsairaala muistuttaa tällä viikolla lemmikkien omistajia eläinten hyvästä hoidosta. Pop up -kissakahvilassa pääsee paitsi rapsuttamaan kissoja, myös kuulemaan luentoja esimerkiksi eläinten kivun hallinnasta ja kissojen ravitsemuksesta. Pop up -kahvila on osa Helsingin yliopiston 375-juhlavuoden Eläimellinen yliopisto -ohjelmaa Viikin kampuksella.

Kissakahvilan toteutuksessa on mukana eläinsairaalan lisäksi muun muassa Helsingin kaupungin Ympäristökeskus.

Ympäristökeskuksen eläinsuojelulääkäri Elli Valtonen kertoo, että useimmat lemmikinomistajat pääkaupunkiseudulla hoitavat eläimiään esimerkillisesti.

– Lemmikkien määrä kuitenkin kasvaa jatkuvasti ja samalla myös ongelmien määrä. Viranomaiset joutuvat puuttumaan ihan perusasioihin: juottoon, ruokintaan, puhtauteen ja eläinten sairauksien hoitoon, sanoo Valtonen.

Lemmikki sitoo vuosiksi

Valtonen kehottaa miettimään eläimen hankintaa tarkoin.

– Kissakin voi elää jopa 15 vuotta, se on pitkä aika. Sairauksia voi tulla ja se tarkoittaa sitä, että lemmikin huoltamiseen täytyy olla rahaa.

Viranomaiset joutuvat puuttumaan ihan perusasioihin: juottoon, ruokintaan, puhtauteen ja eläinten sairauksien hoitoon. Elli Valtonen

Myös eläinsairaalan johtaja Jussi Anttila muistuttaa lemmikkien hyvästä hoidosta.

– Eläimet pitää rokottaa, siruttaa, leikata ja kaikin puolin huolehtia niistä hyvin. Kampanjamme tarkoitus on myös kertoa ihmisille, että Helsingissä on paljon kodittomia löytökissoja.

Kissakahvilan kuusi kissaa ovat espoolaisen Pirjo Sonckin omistamia. Sonckilla on kotonaan yhteensä 9 kissaa.

– Kissanomistajana pidän tärkeänä, että eläinten perustarpeet on hoidettu hyvin. Eikä sitä henkistä puoltakaan saa unohtaa, kissojen kanssa pitää olla, paijata niitä, pitää hyvänä, Sonck toteaa.